سلطنتي شهزادګۍ، آن

سلطنتي شهزادګۍ، آن آن الیزابت الیس لوئیس؛ زوکړه: د ۱۹۵۰ زکال د اګست ۱۵مه د بریتانیا د سلطنتي کورنۍ غړې ده. نوموړې د ملکې الیزابت او د اډینبورګ د دوک شهزاده فیلېپ دویمه ماشومه او یوازنۍ لور او همدارنګه د پاچا دریم چارلز خور ده. د چارلز له پاچاهۍ وړاندې یې د بریتانیا د تاج او تخت د وارثینو په کتار کې دریم ځایګی درلود چې اوس مهال ۱۷م ځایګی لري؛ همدارنګه په ۱۹۸۷ زکال کې ورته د عمر تر پایه د سلطنتي شهزادګۍ لقب ورکړل شو. آن په کلارنس هاوس نومي سلطنتي استوګنځای کې وزیږېده او وړاندې له دې چې بالغه شي او سلطنتي دندې پر غاړه واخلي په بننډن ښوونځي کې یې زدکړې وکړې. هغه غښتلې اسپ زغلونکې شوه چې د اروپا د اتلولۍ له سیالیو څخه یې په ۱۹۷۱ زکال کې د سرو زرو مډال او په ۱۹۷۵ زکال کې یې دوه د سپینو زرو مډالونه ترلاسه کړل. په ۱۹۷۶ زکال کې نوموړې د بریتانیا د سلطنتي کورنۍ لومړنۍ غړې وه چې په المپیک لوبو کې یې سیالي وکړه. دغې سلطنتي شهزادګۍ په ۱۹۸۸ زکال کې د المپیک د نړیوالې کمېټې غړیتوب ترلاسه کړ. آن د ملکې په استازولۍ یو شمېر رسمي دندې او مسئولیتونه مخته وړي. نوموړې د وایز ، رایډرز فار هېلت او کریرز ټرسټ مرستندویه بنسټونو په ګډون د ۳۰۰ بنسټونو مشره او ملاتړ کوونکې ده. د هغې مرستندویه چارې د لوبو، علومو، د معلولو وګړو سره د مرستې او همدارنګه په مخ پر ودې هېوادونو کې روغتیايي خدمتونه په ځان کې رانغاړي. نوموړې له څه باندې ۵۰ کلونو راهیسې د ماشوم ژغورنې له بنسټ سره ښکېل ده او د هغو له ګڼ شمېر پروژو یې لیدنه کړې ده. آن په ۱۹۷۳ زکال کې له کېپتان مارک فیلېپس سره واده وکړ: دوی دواړه په ۱۹۸۹ زکال کې له یوبل جلا او په ۱۹۹۲ زکال کې طلاق شول. دوی د پیټر فیلېپس او زارا ټېنډال په نامه دوه ماشومان او پنځه لمسیان لري. له طلاق څو میاشتې وروسته هغې له قومندان وروسته مرستیال اډمیرال تیموتي لاورنس سره واده وکړ؛ لاورنس له ۱۹۸۶ زکال څخه تر ۱۹۸۹ زکال پورې د هغې د مور په دربار کې مامور و او دغه مهال یې له یو بل سره لیدلي و. چارې آن د ملکې په استازولۍ ګڼ شمېر دندې او مسئولیتونه مخته وړي دي. کیوین اس. مکلئوډ او بیا وروسته د ملکې په دربار کې د کاناډا وزیر په ۲۰۱۴ زکال کې د هغې اړوند وویل: د هغې باور دا دی چې، ما بوخته وساتۍ. زه دلته د کار لپاره یم. زه دلته د دې لپاره یم چې غوره کارونه ترسره کړم. زه دلته د دې لپاره یم څو هر څومره زیات چې کېږي له خلکو سره وګورم. د ۲۰۱۷ زکال په ډسمبر میاشت کې راپور خپور شو چې سلطنتي شاهزادګۍ دغه کال د خپلې ملکې مور په ګډون د سلطنتي کورنۍ له بل هر غړي زیاتې رسمي دندې ترسره کړې دي. په دغو دندو کې ناروې، جامایکا، جرمني، اتریش، نیوزلنډ او اسټرالیا ته د نوموړې رسمي سفرونه هم شامل دي. د لومړي ځل لپاره په عامه محضر کې د آن ونډه د ۱۹۶۹ زکال پر مهال په شراپ شر کې د یو روزنیز مرکز د پرانیستو پر مهال وه. آن د بریتانیا په استازولۍ په کال کې له دریو ځلو زیات بهرني سفرونه ترسره کول. نوموړې د منځنیو زده کړو له پای ته رسولو وروسته بهرنیو سفرونو ته مخه کړه او همدغه کال یې له خپلو والدینو سره اتریش ته په دولتي سفر کې ملتیا وکړه. په ۱۹۹۰ زکال کې نوموړې د سلطنتي کورنۍ لومړنۍ غړې وه چې د ولمسشر میخایل ګورباچوف او د هغه د دولت په بلنه یې شوروي اتحاد ته رسمي سفر وکړ. آن په رسمي ډول له ۲۰۰ څخه زیاتو مرستندویه بنسټونو سره ښکېل وه. د هغې ډېری چارې د ماشومانو د ژغورنې د موسسې اړوند دي چې له ۱۹۷۰ زکال څخه یې تر ۲۰۱۷ زکال پورې یې د هغو د مشرې په توګه خدمت وکړ او له ۲۰۱۷ زکال وروسته د هغو ملاتړې وه. آن په بنګلادېش، سیرالیون، سویلي افریقا، موزامبیق، ایتوپیا، بوسنیا او هرزګوینا کې د یادې موسسې له پروژو څخه لیدنه وکړه. د دغو چارو له امله په ۱۹۹۰ زکال کې د زامبیا ولسمشر، کنت کائونډا د نوبل جایزې ته نومانده کړه. هغې په ۱۹۹۱ زکال کې د فیزیکي اړتیا لرونکو کسانو سره د مرستې کولو بنسټ جوړ کړ. نوموړې د مدیریت کوونکې په توګه د اولمپیک په نړیواله کمېټه د بریتانیا استازې او همدارنګه د اولمپیک لوبو ته د لندن د چمتو کوونکې کمېټې غړې وه. سربېره پر دې یې د بریتانیا د اولمپیک کمېټې د مشرې په توګه خدمت کړی دی. آن، له ۲۰۰۲ زکال راهیسې د ماشومانو د ملي سلطنتي بنسټ او له ۲۰۱۶ زکال وروسته د صنعتي میراثونو د موزیم، ایروسپېس بریسټول ملاتړې ده. په ۱۹۸۱ زکال کې د خپلې ملکې مور له تقاعد وروسته د لندن پوهنتون د ماسټرۍ د څانګې د فارغینو له خوا د دغه پوهنتون رئیسه وټاکل شوه او له همدغه کال راهیسې د دغه پوهنتون مشره شوه. د ۱۹۹۶ زکال له مۍ میاشتې راوروسته آن د سکاټلنډ د کلیسا په عمومي اسمبلۍ کې د ملکې اعلی کمېشنره شوه چې په ۲۰۱۷ زکال کې یوځل بیا په دغه څوکۍ وګمارل شوه. نوموړې د لندن د سلطنتي ټولنې او د طبي علومو د اکاډمۍ سلطنتي غړې ده. د لندن د علومو په سلطنتي ټولنه کې سلطنتي غړي د دغې ټولنې د شورا له خوا غوره او بیا ټاکل کېږي. په ۲۰۲۲ زکال کې دغې ټولنې څلور سلطنتي غړي لرل: آن، د ولز شهزاده، ویلیام؛ د کېنټ دوک، اډوارډ؛ او پاچا چارلز. دا د طبي علومو په اکاډمۍ کې لومړنۍ سلطنتي غړې ده. آن د ۲۰۱۱ زکال د مارچ په ۳۱مه د اډینبورګ پوهنتون مشره وټاکل شوه؛ هغې په دغه پوهنتون کې د خپل پلار څوکۍ ونیوله چې په ۲۰۱۰ زکال کې یې پرېښې وه. په همدې ترتیب نوموړې د خپل پلار پر ځای په ۲۰۱۱ زکال کې د لندن د سیټي اېنډ ګېلډز انستیتوت، د ټرینټي هاوس په نامه شرکت او د هنرونو د سلطنتي ټولنې مشري پر غاړه واخیسته. آن د همګټو هېوادونو د هغه څېړنیز کنفرانس مشري هم پر غاړه واخیسته چې پلار یې د هغو بنسټ اېښی و. آن په ۲۰۱۴ زکال کې د روسیې د سوچي ژمنیو اولمپیک لوبو لپاره د اولمپیک په نړیواله کمېټه کې د لویې بریتانیا استازولي وکړه. نوموړې د ۲۰۱۶ زکال په اګست میاشت کې د روسیې له آرخانګلسک ښار څخه د ډېروېش عملیاتو د ۷۵ کلیزې په ترڅ کې لیدنه وکړه؛ چې د دویمې نړیوالې جګړې په اوږدو کې د شمالي قطب لومړنۍ ډلګۍ دلته جوړه شوې وه. د ۲۰۱۶ زکال په سپټمبر میاشت کې شهزادګۍ د سینې له ناروغیو سره مخ شوه او له امله یې له ګڼ شمېر رسمي چارو لاس واخیست. سرچينې